《八月十四日亦好亭迟月不至分韵得秋字》
宋代·喻良能

亦好登临似庾楼，是中风月最宜秋。
素娥欲赴经年约，行雨潜分一段愁。
聊复飞觞追胜赏，何妨秉烛事清游。
明年此夕看明月，千里相思楚水头。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。